### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har ikke taget stilling til honorar for arbejdet i Beboerklagenævnet siden 27. august 2008. På det tidspunkt besluttede Kommunalbestyrelsen at fastsætte medlemmernes honorar til et fast årligt vederlag på 20.000 kr. Formandens honorar udgjorde på daværende tidspunkt 10.000 kr. i fast årligt vederlag og 800 kr. pr. sag. Formandens honorar blev ikke reguleret. Med nærværende sag skal Kommunalbestyrelsen tage stilling til om vederlagene skal reguleres.

## Indstillinger

Direktøren indstiller at:

1. Formanden for Beboerklagenævnet honoreres med et fast årligt vederlag på 25.000 kr. med tillæg af 1.000 kr. pr. sag. Beløbene indexreguleres.
2. Medlemmerne honoreres med et fast årligt vederlag på 15.000 kr. med tillæg af 500 kr. pr. sag. Beløbene indexreguleres.
3. Vederlagene fastlægges med tilbagevirkende kraft pr. 1. januar 2022

## Behandling

Økonomiudvalget, Kommunalbestyrelsen.

## Sagsfremstilling

Beboerklagenævnet udgør 1. instans for en række sagstyper inden for lejerettens område blandt andet tvister om vedligeholdelse og istandsættelse ved fraflytning samt tilbagebetaling af depositum, retten til at foretage installationer og forbedringer i lejemålet, vand- og varmeregnskaber, og husordensovertrædelser.

Beboerklagenævnet er sammensat af en formand og to medlemmer. Formanden skal være jurist og udpeges af Statsforvaltningen, og de to medlemmer skal være bekendt med huslejeforhold.

Det er den enkelte kommunalbestyrelse der beslutter, hvordan arbejdet i Beboerklagenævnet skal honoreres. Det er særdeles forskelligt landet over både hvordan der honoreres og hvordan arbejdet fordels mellem formand og sekretariat. Det gør det vanskeligt at sammenligne vederlagene kommunerne imellem. Administrationen har foretaget en vurdering, hvor antallet af sager, sammensætning af nævn og opbygningen af sekretariat er taget i betragtning, og det vurderes, at de forslåede satser er gennemsnitlige i forhold til Beboerklagenævn generelt. Det bemærkes at formandens honorar i [adresse] beboerklagenævn er væsentlig lavere i dag end formandens honorar i andre kommuners beboerklagenævn.

I Kalundborg Kommune har medlemmerne siden 2008 modtaget et fast årligt vederlag på 20.000 kr. som ikke reguleres.

Formanden modtager et fast årligt vederlag kombineret med et tillæg pr. sag. Beløbene reguleres og udgør i 2022 12.291,60 med tillæg på 932,33 pr. sag. I 2021 modtog formanden samlet 24.327,47 kr.

Ved den seneste regulering af vederlaget i 2008 blev der taget udgangspunkt i, at der i 2007 havde været 21 sager fordelt på 6 møder.

I 2019 har der været 21 sager fordelt på 5 møder

I 2020 har der været 12 sager, fordelt på 4 møder

I 2021 har der været 11 sager, fordelt på 4 møder

Til dato har der i 2022 været 2 sager fordelt på 2 møder.

Arbejdet i Beboerklagenævnet kan ikke varetages af enhver. Lejeretten er specialiseret og kompleks, og såvel formand som medlemmer forudsættes at have et betydeligt sagkundskab, da nævnet skal virke på et professionelt grundlag. Formanden skal desuden stå til rådighed for løbende sparring i forbindelse med sagernes forberedelse til nævnsbehandling. I Kalundborg Kommune er denne sparring særlig central, da sekretariatsbetjeningen ikke varetages af juridisk uddannet personale.

Det er administrationens vurdering at det giver god mening at operere med et fast årligt vederlag i kombination med et vederlag pr. sag, for både medlemmer og formand. Det faste vederlag yders primært for at stå til rådighed og holde sig faglig ajour, og vederlaget pr. sag for det konkrete ekstraarbejde de enkelte sager medfører. Vederlag pr. sag giver også en naturlig regulering i forhold til arbejdets mængde, da antallet af sager varierer.

Da både formandens arbejdsindsats og ansvar er større end medlemmernes foreslås det, at formandens vederlag skal være højere end medlemmernes.

Vedtages de forslåede satser vil det betyde en væsentlig forhøjelse af formandens honorar, der vil blive bragt på niveau med landets øvrige kommuner. Medlemmers honorar vil være på nogenlunde samme niveau som i dag.

 Økonomiske konsekvenser

En årlig merudgift på ca. 10.-15.000 kr. afhængig af antallet af sager. Beløbet kan indeholdes i det nuværende budget for Beboerklagenævnet.

### Sagens forløb

15-06-2022 Økonomiudvalget
Anbefales.